**ΚΑΤΕΠΕΙΓΟΝ**

Πληροφορίες: Χριστίνα Σαμαρά

**Αθήνα: 04.09.2015**

**Αρ. Πρωτ.: 2159**

**Ανοιχτή επιστολή της Ε.Σ.Α.μεΑ. προς την Πρωθυπουργό της χώρας με θέμα: Απαράδεκτες συνθήκες νοσηλείας 20χρονου νεαρού με αυτισμό στη Β΄ Ψυχιατρική κλινική του Ψυχιατρικού Νοσοκομείου Αττικής Δαφνί εδώ και 14 μήνες!**

**Κοιν**: «Πίνακας Αποδεκτών»

***Κυρία Πρωθυπουργέ,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum), μέλος με δικαίωμα ψήφου στις Επιτροπές Παρακολούθησης των Επιχειρησιακών Προγραμμάτων του ΕΣΠΑ 2007 - 2013 και διαπίστευση ως φορέας παροχής προγραμμάτων «Δια Βίου Μάθησης».

**Με το παρόν απευθυνόμαστε σε εσάς ως Πρωθυπουργό της χώρας, αλλά και ως Πρόεδρο του Αρείου Πάγου που αποτελεί τον Ανώτατο Δικαστή της χώρας, και ζητάμε την προσωπική σας παρέμβαση για την επίλυση του μείζονος σημασίας ζητήματος που αφορά στις απαράδεκτες συνθήκες νοσηλείας του 20χρονου Χ.Γ. , νεαρού με αυτισμό, που νοσηλεύεται στη Β΄ Ψυχιατρική κλινική του Ψυχιατρικού Νοσοκομείου Αττικής Δαφνί, εδώ και 14 μήνες με ιμάντες ακινητοποίησης στο κρεβάτι, χωρίς τη στοιχειώδη ιατρική και νοσηλευτική αντιμετώπιση.**

Έχουμε εκφράσει επανειλημμένα τη διαμαρτυρία μας σχετικά με τις απαράδεκτες συνθήκες νοσηλείας του 20χρονου, με επιστολές που έχουμε απευθύνει στην ηγεσία του Υπουργείου Υγείας στις 04.11.2014, στο Συνήγορο του Πολίτη στις 05.11.2014 και στον Πρωθυπουργό της χώρας κ. Σαμαρά στις 21.11.2014 ζητώντας παρέμβαση ώστε να βρεθεί λύση, χωρίς όμως κανένα αποτέλεσμα έως σήμερα. Μετά από 14 μήνες, ο 20χρονος συνεχίζει να παραμένει ακινητοποιημένος με ιμάντες σε ένα κρεβάτι, σε χώρο εντελώς ακατάλληλο για την αντιμετώπισή του, λόγω μη εύρεσης κατάλληλης δομής για τη φροντίδα του από τις αρμόδιες υπηρεσίες του Υπουργείου Υγείας παρά τις προσπάθειες και τις παρεμβάσεις που έγιναν τόσο από το Συνήγορο του Πολίτη όσο και από το Διοικητή του Ψ.Ν.Α. Δαφνί.

Δεν είναι η πρώτη φορά που καταγγέλλονται οι άθλιες συνθήκες που αντιμετωπίζουν τα άτομα με αναπηρία που διαβιούν σε Ψυχιατρικές Μονάδες Νοσοκομείων, οι οποίες δεν αποτελούν δομές κοινωνικής φροντίδας, αλλά δομές κοινωνικού εγκλεισμού και αφορούν όλη τη χώρα και πρωτίστως την κυβέρνηση και τους αρμόδιους υπουργούς που σχεδιάζουν ελλιπή μέτρα και πολιτικές για την υγεία, την πρόνοια και ανεπαρκή για την αναπηρία.

Το εν λόγω θέμα αποτελεί κατάφορη παραβίαση των συνταγματικών δικαιωμάτων των ατόμων με αναπηρία και της Διεθνούς Σύμβασης για τα Δικαιώματα των Α.μεΑ., την οποία η χώρα μας μαζί με το προαιρετικό πρωτόκολλό της επικύρωσε με το Ν.4074/12 και ως και ως εκ τούτου οφείλει να θέσει σε εφαρμογή σε εθνικό επίπεδο.

***Κυρία Πρωθυπουργέ,***

Απευθυνόμαστε σε εσάς, πιστεύοντας πως κατανοείτε τη σοβαρότητα της κατάστασης και ζητάμε άμεσα την προσωπική σας παρέμβαση για την επίλυση του εν λόγω ζητήματος.

Συνημμένα σας αποστέλλουμε τις υπ’ αριθ. πρωτ. 4405/04.11.2014, 4423/05.11.2014 και 4643/21.11.2014 επιστολές της Ε.Σ.Α.μεΑ. που έχουμε απευθύνει στην ηγεσία του Υπ. Υγείας, στο Συνήγορο του Πολίτη και στον Πρωθυπουργό της χώρας, κ. Αντώνιο Σαμαρά, καθώς και υπ’ αριθ. πρωτ. 196218/3870/29.01.2015 επιστολή του Συνήγορου του Πολίτη προς το Υπουργείο Υγείας που αναφέρονται στο εν λόγω ζήτημα.

Αναμένοντας απάντησή σας το συντομότερο δυνατό.

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**

**Πίνακας Αποδεκτών:**

-Γραφείο Υπουργού Υγείας, κ. Δημόπουλου

-Συνήγορο του Πολίτη

-Επιτροπή Ελέγχου Προστασίας των Δικαιωμάτων των Ατόμων με Ψυχικές

 Διαταραχές

-Διεύθυνση Ψυχικής Υγείας Υπουργείου Υγείας

-Διοικητή του Ψ.Ν.Α. Δαφνί

-Περιφέρεια Δυτικής Ελλάδας, Γραφείο Αντιπεριφερειάρχη, κ. Χαροκόπου

-Π.ΟΜ.Α.μεΑ. Δυτικής Ελλάδας και Ν.Ι.Ν.

-ΕΨΥΕΠΕΑ